
B8-0163/2016
Europa-Parlamentets beslutning om en ny strategi for kvinders rettigheder og ligestilling mellem mænd og kvinder efter 2015
(2016/2526(RSP))
Europa-Parlamentet,
–
der henviser til artikel 2 og artikel 3, stk. 3, andet afsnit, i traktaten om Den Europæiske Union (TEU) og artikel 8 i traktaten om Den Europæiske Unions funktionsmåde (TEUF), 
–
der henviser til artikel 23 i Den Europæiske Unions charter om grundlæggende rettigheder, 
–
der henviser til Beijing-erklæringen og den tilhørende handlingsplan, der blev vedtaget på den fjerde verdenskvindekonference den 15. september 1995, og til de efterfølgende slutdokumenter, der blev vedtaget på de ekstraordinære FN-samlinger Beijing +5 (2000), Beijing +10 (2005), Beijing +15 (2010) og Beijing +20 (2015), 
–
der henviser til den europæiske ligestillingspagt (2011-2020), som Rådet vedtog i marts 2011, 
–
der henviser til Kommissionens meddelelse af 5. marts 2010 "Fornyet vilje til at opnå ligestilling mellem mænd og kvinder - Et kvindecharter" (COM(2010)0078), 
–
der henviser til Kommissionens meddelelse af 21. september 2010 "Strategi for ligestilling mellem kvinder og mænd 2010-2015" (COM(2010)0491), 
–
der henviser til resultatet af mødet den 26. november 2015 i Europa-Kommissionens Rådgivende Udvalg for Ligestilling mellem Mænd og Kvinder, 
–
der henviser til Kommissionens arbejdsdokument af 3. december 2015 "Strategic engagement for gender equality 2016-2019" (SWD(2015)0278),
–
der henviser til konklusionerne fra mødet den 7. december 2015 i Rådet for Beskæftigelse, Socialpolitik, Sundhed og Forbrugerpolitik (EPSCO), navnlig punkt 35, 
–
der henviser til den af Nederlandene, Slovakiet og Malta bestående EU-formandskabstrios erklæring om ligestilling mellem kvinder og mænd af 7. december 2015, 
–
der henviser til den nye køreplan "Et nyt afsæt for at klare udfordringerne i forbindelse med balancen mellem arbejds- og familieliv for erhvervsaktive familier", som Kommissionen offentliggjorde i august 2015,
–
der henviser til spørgsmål til Kommissionen om en ny strategi for ligestilling mellem mænd og kvinder og kvindes rettigheder efter 2015 (O-000006/2016 – B8-0103/2016),
–
der henviser til forretningsordenens artikel 128, stk. 5, og artikel 123, stk. 2,
A.
der henviser til, at ligestilling mellem kvinder og mænd er en central værdi i EU, der er anerkendt i traktaterne og chartret om grundlæggende rettigheder, og som EU har forpligtet sig til at integrere i alle sine aktiviteter, og som er afgørende som en strategisk målsætning for opnåelsen af de overordnede EU-målsætninger såsom målet for beskæftigelsesfrekvensen i Europa 2020-strategien;
B.
der henviser til, at retten til ligebehandling er en konstituerende grundlæggende rettighed, der er anerkendt i Den Europæiske Unions traktater og dybt forankret i det europæiske samfund, og til at den er af afgørende betydning for den fremtidige udvikling af dette samfund og bør anvendes i lovgivning, i praksis, i retspraksis og i dagligdagen;
C.
der henviser til, at EU historisk set har taget flere betydelige skridt til at styrke kvinders rettigheder og ligestilling mellem kvinder og mænd; der henviser til, at det imidlertid er gået langsommere med resultater af den politiske indsats for at opnå ligestilling mellem kvinder og mænd i de seneste 10 år på EU-plan; der henviser til, at Kommissionens strategi for ligestilling mellem kvinder og mænd for 2010-2015 ikke bidrog tilstrækkeligt til ligestilling på europæisk og internationalt plan, og til, at målsætningerne for den ikke reelt er opfyldt; der henviser til, at en ny strategi skal tilføre ny fremdrift og opstille konkrete tiltag til styrkelse af kvinders rettigheder og fremme ligestilling;
D.
der henviser til, at Parlamentet i sin beslutning af 9. juni 2015 om EU's strategi for ligestilling mellem kvinder og mænd efter 2015 kom med en klar opfordring til en ny særskilt strategi for ligestilling mellem kønnene og kvinders rettigheder; 
1.
bemærker, at Kommissionen tidligere klart har tilsluttet sig en klar, åben, legitim og offentlig meddelelse om en strategi for ligestilling mellem kvinder og mænd, og at alle EU's institutioner har støttet op herom på højeste politiske plan;
2.
bemærker, at Kommissionens arbejdsprogram for 2016, som blev offentliggjort i november, ikke specifikt nævner EU's strategi for ligestilling mellem kvinder og mænd efter 2015;
3.
hilser det velkomment, at Kommissionen i august 2015 offentliggjorde sin køreplan "Et nyt afsæt for at klare udfordringerne i forbindelse med balancen mellem arbejds- og familieliv for erhvervsaktive familier"; bemærker, at den offentlige høring af arbejdsmarkedets parter, der blev indledt den 11. november 2015, afsluttedes den 4. januar 2016;
4.
påskønner Kommissionens meget praktiske og konkrete strategi med fastsættelse af klare og målbare målsætninger i arbejdsdokumentet "Strategic engagement for gender equality 2016-2019", der blev offentliggjort i december 2015, selv om dokumentet har form af et internt dokument og ikke er en egentlig meddelelse;
5.
værdsætter det engagement, som kommissionær Jourová i sin egenskab af ansvarlig kommissær og på vegne af kommissærkollegiet som helhed lagde for dagen, da hun orienterede om dokumentet på Udvalget om Kvinders Rettigheder og Ligestillings ekstraordinære møde den 14. december i Strasbourg, og vil vedblive med at følge dets konkrete resultater;
6.
understreger, at det er nødvendigt at fokusere på den manglende gennemførelse af eksisterende lovgivning i medlemsstaterne, inden det overvejes at forelægge nye lovforslag vedrørende ligestilling mellem kvinder og mænd, i overensstemmelse med standarder, der er på linje med Kommissionens bestræbelser i henseende til bedre regulering;
7.
opfordrer medlemsstaterne til at tage fuldt ansvar for omsættelse, gennemførelse og evaluering af de eksisterende lovgivnings- og politikudformningsredskaber med det formål at forbedre gennemførelsen af principperne for lige behandling og lige muligheder for mænd og kvinder på nationalt plan;
8.
beklager, at EPSCO-Rådet den 7. december 2015 ikke kunne nå til enighed om en officiel holdning til flere spørgsmål vedrørende ligestilling mellem kvinder og mænd, herunder direktivet om kvindelige bestyrelsesmedlemmer, som Parlamentet har ventet længe på;
9.
opfordrer Kommissionen til at samarbejde med Parlamentet og Rådet om at identificere de fremskridt, der er gjort, og til at komme med nye tilsagn i forbindelse med EPSCO-Rådets møde i marts 2016; opfordrer Rådets nederlandske formandskab til i denne forbindelse at gøre en seriøs indsats for at få løst op for de lovgivningssager, der i øjeblikket er blokeret i Rådet; 
10.
opfordrer Kommissionen til regelmæssigt at underrette Parlamentet om den aktuelle situation i gennemførelsen af strategirammen; 
11.
pålægger sin formand at sende denne beslutning til Rådet, Kommissionen og medlemsstaternes regeringer.

